Anno Domini millesimo quadringentesimo quinquagesimo septimo, statuta sunt haec apud Cistercium septima die mensis septembris, in eiusdem Cisterciensis Ordinis Capitulo generali. ORATIONES 1.   Pro beatissimo… *etc. ut in anno* 1455. 2.   Praeterea pro christianissimo… *etc. ut in anno* 1449. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Postremo pro felicis… *etc. ut in anno* 1449. [DIFFINITIO] GENERALIS 6.   Cum Ordo noster… *etc. ut in anno* 1456. ELECTIONUM CONFIRMATIONES 7.   Electionem, installationem et confirmationem fratris Philippi de la Fay, per abbatem Bonae vallis Pictaviensis, commissarium Rmi. in Christo patris domini Cisterciensis, in monasterio de Columna, de persona ipsius fratris Philippi de la Fay, praesens generale Capitulum confirmat, ratificat et approbat, cassatque resignationem quamdam per fratrem Petrum Troillon in manu cuiusdam protonotarii factam, et mandat religiosis omnibus dicti monasterii, quatinus ipsi fratri Philippo tamquam eorum abbati humiliter et devote obediant, rebelles vero ex nunc inhabiles declarat ad omnes Ordinis dignitates. 8.   Electionem, installationem et confirmationem factas per reverendos in Christo patres dominum abbatem de Begar, s. th. pr., et dominum abbatem de Precibus, commissarios R. in Christo patris domini de Buzayo, in monasterio de Insula, de persona fratris Ludovici de Ello, ad dignitatem abbatialem dicti monasterii de Insula, prout in decreto… *etc.* 9.   Ad idem, pro fratre Ioanne Bilandi, per abbates de Valentia et de Gratia Dei, commissarios R. in Christo patris domini Claraevallis, s. th. pr., ad monasterium de Castellariis, per electionem ordinato et promoto. 10.   Ad idem, pro fratre Guillelmo Papim, per R. patrem dominum Claraevallensem, s. th. pr., et fratrem Petrum Ioannis monasterii de Savigniaco professum, tam abbatis Savigniaci quam Ordinis commissarium, ad monasterium de Bellobecco, per resignationem promoto et ordinato. 11.   Ad idem, pro fratre Adam Oger, per electionem ad monasterium Frigidi montis, per dominum Ursicampi, s. th. pr., promoto et instituto. 12.   Ad idem, pro fratre Antonio Piscatore, per electionem ad monasterium Vallis lucentis, per dominum Prulliaci instituto et ordinato. 13.   Ad idem, pro fratre Petro de Sancto Marcello, per electionem ad monasterium de Bello loco, per abbatem Cariloci instituto et promoto. COMMISSIONES 14.   Generale Capitulum monet abbatem de Bullencuria sub poena excommunicationis, quatinus infra 30 dies ab intimatione praesentis diffinitionis numerandos, satisfaciat domino Cistercii suoque conventui de 30 libris parvorum turon. bonorum et legalium annui et perpetui redditus, in quibus quidem 30 libris parv. turon. praefatus abbas suumque monasterium tenetur et obligatur monasterio Cistercii, necnon de omnibus arreragiis ratione dicti redditus elapsis, aut totaliter cum domino Cistercii faciat et conveniat super praedictis, quod debeat contentari ; alioquin praedictis 30 diebus elapsis, ex nunc pro tunc in ipsum abbatem de Bullencuria profert sententiam excommunicationis, et eam incurrisse ipsum denuntiat per praesentes, mandans idem Capitulum abbati de Moris, ut praesentem diffinitionem debitae executioni demandet, et ipsi abbati de Bullencuria demandare non omittat. 15.   Similiter idem Capitulum monet sub eadem excommunicationis poena abbatem de Gardo, quatinus satisfaciat domino Cistercii suoque conventui de 32 libr. turon. annui et perpetui redditus, ut prius ; committitur abbati de Regalimonte. 16.   Item, similiter monet abbatem de Chassania de summa 20 libr. turon. annui et perpetui redditus ; committitur abbati de Miratorio. 17.   Committitur abbati de Locoregio, quatinus monasterium de Septem fontibus, ut proh dolor ! fertur, in spiritualibus et temporalibus penitus desolatum, visitet et reformet, tam in capite quam in membris, in plenaria Ordinis potestate. 18.   Domino de Laude praecipit et mandat generale Capitulum, quatinus per iuratos examinare faciat et probare fratrem Ioannem Walke, religiosum monasterii de Claromarisco, utrum, ut fertur, sit aliquo modo vel aliqualiter infectus aliqua macula leprae, et si repererit eum aliqualiter infectum, districte compellat abbatem dicti monasterii de Claromarisco, ut provideat ipsi religioso iuxta Ordinis diffinitiones et statuta ; si vero repertus fuerit praefatus religiosus purus et minime huiusmodi lepra infectus, praefatum abbatem districte compellat ad recipiendum dictum religiosum, ac ipsum cum suis tenendum et eidem de necessariis providendum. 19.   Cum in antiquis Ordinis diffinitionibus, inhibeatur abbatibus Ordinis universi, ne in studiis solemnibus quacumque de causa moram continuam facere audeant, vel praesumant, generale Capitulum huiusmodi diffinitionem tam honestam et pernecessariam innovando, omnes licentias in contrarium huiusmodi diffinitionis concessas abbatibus quibuscumque cassat, revocat, annullat, et tales de cetero conferri licentias prohibet, mandatque et praecipit in virtute salutaris obedientiae omnibus abbatibus in quibuscumque studiis generalibus etiam Parisius nunc existentibus, quatinus infra 30 dies ab intimatione praesentis diffinitionis, a praedictis studiis penitus recedant et ad propria monasteria revertantur, mandans provisoribus et cellerariis collegiorum horum studiorum, quatinus praesentem diffinitionem eisdem abbatibus diligenter intiment et denuntient ; excipiuntur tamen abbates illi qui lectis sententiis suos actus explere intendunt. 20.   Generale Capitulum attendens et amplius tolerare non intendens duritiam cordis quorumdam abbatum, qui in dedecus et detrimentum Ordinis, minime debitum suum fecerunt et faciunt de mittendo scolares suos ad studia generalia, quod tamen voluntarie et bono corde facere deberent, cum possent et id in decus et honorem ipsorum suorumque monasteriorum cedat quamplurimum ; abbates subsequentes monet in virtute salutaris obedientiae, ac sub excommunicationis poena et aliis poenis in *Benedictina* contentis, quatinus infra 30 dies ab intimatione praesentis diffinitionis, cum debitis et sufficientibus provisionibus mittant scolares ad studium Parisius modo subsequenti, videlicet, de Dunis duos, de Capella Thosan unum, ac etiam de subsequentibus monasteriis de quibus unum, videlicet de Cambrone, de Gardo, de Claromarisco, de Loco Sancti Bernardi, de Villari, de Valle Sancti Lamberti, de Longovillari, de Vaucellis, de Fonteneto, de Caroloco, de Theoloco, de Nigro lacu, de Bono portu, de Sancto Andrea, de Barbereyo, de Precibus, de Villa nova, de Buzayo, de Fonte Danielis, de Oratorio, de Misericordia Dei, de Bona cumba, de Alpibus, de Sancto Sulpitio, de Reliquiis, de Elancio, de Alta cumba, de Crista, de Chassania, et de Monte Sanctae Mariae, ipsosque scolares tenent in dicto collegio Sancti Bernardi Parisius usque ad triennium ad minus ; alioquin 30 diebus elapsis ex nunc pro tunc illos et illum qui non miserunt dictos scolares declarat et denuntiat incurrisse sententiam excommunicationis, ac etiam poenam circa hoc in *Benedictina* expressam, praecipiens et mandans generale Capitulum abbati monasterii de Barbello, quatinus praesentem diffinitionem diligenter praefatis abbatibus denuntiare et intimare non omittat, dominumque Cistercii, quid inde fecerit informet, dans provisori collegii Sancti Bernardi et cellerario eiusdem potestatem quatinus ipsi per omnes iuris et iustitiae vias, etiam coram conservatore privilegiorum Universitatis Parisiensis, seu coram quibuscumque iudicibus compellant abbates defectuosos ad solvendum duplum expensarum, quas idem scolaris faceret, vel iidem scolares facerent per annum, si in ipso collegio resideret vel residerent, ut plenius in *Benedictina* continetur. 21.   Quia oppressis et praesertim illis qui labores pro publica Ordinis utilitate sustulerunt, iure succurrendum est, maxime ubi oppressio ipsa ipsis libertatibus summum infert praeiudicium, praesens generale Capitulum domino Morimundi, s. th. pr., requisitionem et repetitionem abbatis Trium fontium committit eidem, plenum posse conferens per se aut alios ipsius processum videndi et visitandi ipsumque absolvendi, corrigendi aut puniendi, prout viderit rationabiliter expedire ; sumptus autem ad hoc necessarios, si praemissum monasterium ministrare non poterit, levabitur super monasteria provinciae illius. 22.   Omnibus et singulis abbatibus circumvicinis monasterio Frigidi montis, et eorum cuilibet in solidum committit generale Capitulum, quatinus fratres Ioannem Duart et Iacobum, monachos dicti monasterii, rebelles et inobedientes, et carceris fractores ipsius monasterii, capiant et incarcerent cum expensis dicti monasterii seu capiat et incarceret alter eorum, aut ipsos secundum eorum exigentiam delictorum puniant, in plenaria Ordinis potestate, invocato ad praemissorum executionem, si opus fuerit, auxilio brachii saecularis. 23.   Praesens generale Capitulum ordinat et statuit quod, licet dominus Cisterciensis in causa mota inter abbates de Albis petris et de Petris commisserit [commiserit ] abbates de Loco regio et de Varennis, ex abundanti idem Capitulum praefatis abbatibus iam commissis exactissimam committit in dicta causa executionem, in plenaria Ordinis potestate. 24.   Abbatibus de Populeto et de Bolbona, et eorum cuilibet in solidum committitur per generale Capitulum, quatinus omnes et singulas Ordinis personas utriusque sexus, quas invenerit teneri seu obligari abbati Sanctarum Crucium aut suo monasterio, in quibuscumque… *etc. ut in forma consueta*. 25.   Ad idem, pro abbate de Crista, abbatibus de Morimundo, de Longovado, de Alba ripa, de Escureyo et de Dulci valle. 26.   Reformationem monasteriorum sanctimonialium in Rivo Mariae, in Puro campo, etc. Capitulum generale committit domino de Leenin, s. th. pr., cum collectione contributionum per sex annos immediate sequentes. 27.   Committitur et praecipitur per generale Capitulum provisori et suppriori Sancti Bernardi Parisius, quatinus compellant baccalarios cursores ad frequentandam ecclesiam diebus dominicis et aliis diebus duarum missarum, in vigiliis, in missis et vesperis, et quod intitulentur ad magnam missam et Beatae Mariae, et quod nullus assumatur, nec praesentetur ad gradum baccalariatus nisi susceperit gradum determinatum et hoc sine expensis. 28.   Generale Capitulum praecipit abbatibus Sabaudiae sub poenis in *Benedictina* contentis, quatinus infra proximum festum Purificationis Beatae Mariae, suas contributiones solvant realiter et cum effectu, easque mittant domino Cisterciensi. 29.   Capitulum generale committit abbatibus de Bona valle Viennensi et de Mansiade, quatinus se transferant ad monasteria de Clavasio, de Sinaqua et de Valle crescenti, ibidemque visitent, reforment et corrigant quaecumque inibi repererint visitanda, reformanda et corrigenda, in plenaria ipsius Ordinis potestate. 30.   Praesens generale Capitulum praecipit et mandat fratri Ioanni de Sancto Vito dudum abbati in Hemerode [Hemmenrode], quatinus moderno abbati suo in omnibus quae iuris sunt et rationis, et prout ordo exigit, obediat, et quod libros et alia ecclesiae bona, quae penes se habet, monasterio restituat, alias sit ipso facto sua pensione privatus, ubi vero se senserit in aliquo gravatum propter praemissa aut alia quaecumque, assignantur sibi iudices abbates de Sconaugia, s. th. pr., et de Eberbaco, qui omnibus suis causis, et etiam sui abbatis finem imponant, in plenaria Ordinis potestate, diffinitionibus super sua pensione alias editis in suo robore duraturis. 31.   Capitulum generale committit abbati Populeti quod se informet de contentis in carta, cui praesens diffinito inscribitur, et auditis hinc inde partibus ministret utrique parti iudicium et iustitiam, in plenaria ipsius Ordinis potestate. 32.   Abbati de Otterburg praecipit et mandat praesens Capitulum generale, quatinus sub debitis poenis monachum suum per dominum Basileensem detentum repetat, et ad suum monasterium puniendum reducat. 33.   Abbati et monasterio de Brolio Grolando praecipit generale Capitulum, attenta excessiva summa pecuniarum quam monasterio de Moroliis compulsorie tradidit, ad reparationem primae, quatinus usque ad lecturam sententiarum inclusive scolari eiusdem monasterii usque ad dimidiam scolarium imbursionem subveniat, tali tamen pacto, quod dum dicti de Brolio Grolando scolarem in collegio habebunt, tenebuntur praemissi de Moroliis etiam usque ad tale tempus eidem subvenire. 34.   Quia scolares collegii Sancti Bernardi Parisius in prosecutione privilegii inibi plures scolares etiam eodem anno sententias legere possunt, magnam summam pecuniarum praecipit idem Capitulum generale omnibus qui pro tempore futuro ipsas sententias legere habebunt, quatinus antequam ipsas incipere possint, cellerario dicti collegii octo florenos parisienses tradere teneantur, reparationi scolarum applicando, de quibus ipse cellerarius fidelem reddere tenebitur consilio eiusdem collegii rationem. 35.   Omnes et singulos abbates ad praesens generale Capitulum citatos et non comparentes denuntiat excommunicatos, et citat ad futurum generale Capitulum. 36.   Domino Morimundi, s. th. pr., committit praesens generale Capitulum, quatinus iustitiam administret inter abbatem de Insula Barrensi et suos monachos, et quod monasterium ipsum visitet et reformet, in plenaria Ordinis potestate. 37.   Capitulum generale debite informatum de desolatione monasterii Fontis Sanctae Mariae prope Landesrios (*Landstrass*) praecipit et mandat abbati de Victoria in Carinthia, patri visitatori eiusdem, quatinus quanto celerius poterit, idem monasterium visitet et reformet, in plenaria Ordinis potestate. 38.   Capitulum generale districte praecipit abbati de Bono monte, quatinus fratrem Vaterin, monachum suum iam in carceribus monasterii de Caritate detentum, mittat quaesitum et ipsum in carceribus detineat usque ad nutum Capituli generalis, praecavendo ne monasterio Caritatis amodo nocere possit. 39.   Praesens generale Capitulum debite informatum de inordinata vita fratris Ioannis Berthot professi monasterii de Caritate, ne ceteras oves inficiat, ipsum emittit sine spe reversionis ad longinquas nationes et provincias. 40.   Quia contra Ordinis instituta et ipsius regularem disciplinam, abbas monasterii Bonae cumbae tractatum quemdam, seu accordum cum suis monachis confecit super provisione indumentorum suorum, ipsumque confirmari per patrem abbatem praefati monasterii fecit, generale Capitulum huic noxae tamquam paupertati contrariae occurrere volens, praemissum tractatum seu accordum, ipsiusque confirmationem per patrem abbatem factam cassat, irritat et annullat, praecipitque ut pecuniae huiusmodi provisioni deputatae ad usus communes et necessitates dicti monasterii expendantur, sic tamen quod ipsis religiosis per abbatem dicti monasterii de huiusmodi indumentis et aliis necessariis sufficienter provideatur ; si vero contigeret, quod absit, dictos monachos huic salubri ordinationi obviare aut aliunde auxilium quaerere, ex nunc prout ex tunc ipsos excommunicatos et vitium conspirationis incurrere declarat. 41.   Visitationem et reformationem monasterii Bonae cumbae, ut voce querulosa fertur, ad ruinam et desolationem labentis et penitus tendentis, praesens generale Capitulum abbati Morimundi, s. th. pr., committit, in plenaria Ordinis potestate. 42.   Decisionem causae motae inter abbatissam monasterii Bituminis agentis petentisque sex florenos monetae Sabaudiae annui census, et abbatissam monasterii de Bons ream, committit Capitulum generale, in plenaria Ordinis potestate, abbatibus de Alpibus et de Bono monte, sic quod causis hinc inde auditis, causam determinent infra proximum Natalem, compellantque ream per censuram Ordinis. 43.   Procuratori Ordinis generali in Curia romana districte praecipit Capitulum generale, quatinus efficaciter laboret, quod monasterium de Sycador ad Ordinem reducatur cum suis iuribus et pertinentiis. 44.   Etiam praecipit eidem procuratori Ordinis quatinus efficaciter laboret in prosecutione causae motae et movendae inter abbatem de Stamps et dominum cardinalem vulgariter dictum de Cusa, super hoc quod ipse cardinalis vult abbatem compellere contra Ordinis privilegia ad interessendum synodo suae et alia facienda quae saeculares patroni facere consueverunt, impetrando a Summo Pontifice super hoc opportunum remedium. 45.   Abbatibus provinciae Salsburgensis imponit praesens Capitulum generale subsidium centum florenorum gallicalium, abbati de Stamps pro defensione privilegiorum Ordinis solvendorum iuxta scedulam per dominum Morimundi, s. th. pr., signatam, quatinus centum florenos in Austria abbas Sanctae Crucis, s. th. pr., in Stiria, Carinthia, Carniola et partibus circumvicinis abbas de Runa, et in Bavaria abbas de Alderspach recipere habebunt, et ipsi abbati de Stamps infra proximum festum Nativitatis praesentare. 46.   Diffinitionem anno elapso per generale Capitulum factam super resignatione fratris Iacobi de Lanis de monasterio de Caduino et provisione fratris Petri de Gay (Gano, seu Grano, cf. *ann.* 1456, n° 92) ad praedictum monasterium, generale Capitulum ratificat et confirmat, cassatque omnia et singula quae post praemissam diffinitionem per dominum Pontigniaci in provisione dicti monasterii fuerint peracta, cassat etiam generale Capitulum electionem factam de persona fratris Ioannis Paes, declarando illam esse nullam, inhibendo eidem sub poena excommunicationis et carceris, ne praetextu praedictae electionis, se pro abbate gerat. 47.   Praesens generale Capitulum committit abbati Sancti Ulrici infra muros civitatis Augustensis, quatinus causas motas et movendas inter abbatissam de Schonsole (*Schönenfeld*) Superiori, et sororem… (*locus vacuus*) de Firmber, auditis partibus terminet per suas sententias diffinitivas, assumpto secum aliquo praelato nostri Ordinis, in plenaria Ordinis potestate, salvis tamen Ordinis ipsius privilegiis et libertatibus. 48.   Praesens generale Capitulum cupiens providere vagorum monachorum discursui, districte inhibet abbatibus Ordinis universi, ne hospitem ad se missum alibi remittat nisi ad proprium abbatem aut visitatorem seu reformatorem. 49.   Abbatibus de Veteri monte et de Heysterbach praecipit Capitulum generale, quatinus omnes monachos in Colonia et partibus circumvicinis ad confusionem Ordinis commorantes, compellant ad propria redire monasteria, aut si studere voluerint sub aliquo Ordinis patre, ad hoc idoneo, in eadem domo residere, contradicentes, si opus fuerit, incarcerando aut alias puniendo. [DIFFINITIONES] GENERALES 50.   Inhibetur omnibus abbatibus Ordinis universi et aliis quibuscumque personis eiusdem, sub excommunicationis poena, ne de cetero quomodocumque deferant corrigias deargentatas, aut alias curiose compositas, ac etiam tunicas ante vel retro scissas, aut alios quoscumque habitus irregulares. 51.   Puritati conscientiarum providere cupiens praesens generale Capitulum, sub excommunicationis et carceris poenis, praecipit monialibus Ordinis universi, quatinus in communi et de communi vivant et infra mensem postquam praesens diffinitio fuerit ipsis praesentata, suum proprium abbatissis suis resignent, se et sua suarum abbatissarum voluntatibus submittendo. 52.   Praesens Capitulum generale propter diversos clamores principum praecipit et mandat patribus abbatibus, visitatoribus et reformatoribus, quatinus diligentiam adhibeant ad recludendum moniales sibi commissas, et ipsas compellendum ut regulariter et sine proprio vivant. 53.   Praesens generale Capitulum volens tollere de medio abusum quorumdam abbatum nolentium aliquem ad professionem recipere, nisi prius parentes sui larga prandia faciant, et se obligent ad sibi ministrandum vestiarium quousque sacerdos fuerit, districte inhibet ne amodo talia fiant, sed quod omnibus administrentur necessaria de communi, prout sancta cavit regula. 54.   Generale Capitulum considerans et attendens quod multipliciter his diebus privilegia et libertates Ordinis in plerisque mundi partibus et regionibus invaduntur, infringuntur et impugnantur et graviter laeduntur, timensque idem Capitulum dicta privilegia et libertates amplius impugnari, infringi et laedi, nisi studiose et diligenter per debitae provisionis remedium obvietur, quodque absque speciali subsidio tueri et defendi minime possent et plurimum expedit, aliis eiusdem Ordinis consideratis et pensatis gravibus oneribus in Curia romana et alibi dirigendis ; eapropter idem generale Capitulum pro hac vice dumtaxat imponit subsidium mille florenorum monetae eiusdem Capituli, per dominum Cistercii de consilio quatuor primorum, monasteriis imponendum, mandans et praecipiens generale Capitulum abbatibus et abbatissis sub poena excommunicationis, quatinus quottas dicti subsidii ipsos et ipsas concernentes, commissariis eiusdem domini Cistercii ulla absque difficultate diligenter et fideliter solvant. [DIFFINITIONES] SPECIALES 55.   Cum anno elapso generale Capitulum fratres Ioannem de Seris, dudum abbatem de Signiaco, Ioannem de Bulsicourt, Ioannem de Puteolis, Petrum de Alneto, et Ioannem de Aubigny, monasterii Signiaci expresse professos, cum suis adhaerentibus de causis excommunicationis vinculo innodasset, quia tamen animo indurato suae salutis immemores iam per annum eamdem excommunicationis sententiam contumaciter et in contemptum ecclesiasticae censurae contempserunt, eamdem contumaciam et animi indurationem detestando praesens generale Capitulum praefatam excommunicationis sententiam aggravat, ipsosque contumaces et eisdem adhaerentes excommunicatos pariter et aggravatos ac irregulares, cum se immiscuerint divinis tali sententia innodati, declarat et denuntiat per praesentes, supplicans domino archiepiscopo Remensi, quatinus ipsos per totam suam dioecesim ab omni populo excommunicatos et aggravatos devitari faciat et praecipiat. 56.   Ad idem, pro fratribus Ioanne de Curia, Quintino le Besgue, Nicolao Rogier, Ioanne Dorgni, Nicasio de Guise, Ioanne d’Estrée et Guillelmo Papelart, monasterii Fusniaci expresse professis. 57.   Quia quidam religiosi monasterii de Fusniaco sua contumacia et rebellione sententiam excommunicationis incurrerunt anno elapso per generale Capitulum in eos latam, qui tamen postmodum ad cor revertentes absolutionis beneficium humiliter petierunt, id quod generale Capitulum ordinaverat implere volentes, hinc est quod eorum supplicationi annuens idem generale Capitulum ipsi abbati de Fusniaco committit, ut tales sic sibi humiliter obedientes et alios si qui revertantur, ab ipsis excommunicationum sententiis absolvat, et communioni fidelium restituat, in plenaria Ordinis potestate. 58.   Generale Capitulum inhibet districtius sub poenis et censuris Ordinis abbati et conventui de Caroliloco ne pro quavis causa, abbatem et conventum Igniaci, seu abbatissam et conventum de Argensoliis aut alias quascumque dicti Ordinis personas, extra ipsum Ordinem ulterius trahere seu appellare praesumant, cum ipse Ordo sit paratus, quandocumque requiritur, dare iudices competentes, qui partibus auditis summarie et de plano ministrent unicuique iustitiam secundum Deum et ipsius Ordinis instituta salubria. 59.   Contractum seu tractatum per abbatem et conventum de Buxeria, Eduensis dioecesis, factum et in litteris, quibus praesens diffinitio annectitur, plenius contentum, praesens generale Capitulum ratificat, confirmat et approbat. 60.   Praesens generale Capitulum accordum seu tractatum, cui praesens diffinitio annectitur, monasterio de Fulcardimonte utilem iudicans, praesertim cum commissarii eiusdem Capituli super hoc deputati suis patentibus litteris et authenticis, id affirmant, ipsum ratificat, confirmat et approbat. 61.   Abbati de Theoloco sub poena depositionis praecipit praesens Capitulum generale, quatinus fratrem Guidonem de Furto monachum suum recipiat et retineat, sic quod amodo non habeat materiam evagandi. 62.   Abbati de Sittich districte praecipit et mandat praesens Capitulum generale, quatinus fratrem Caesarium monachum suum recipiat in suo gradu et honore, nullam sibi poenitentiam imponendo propter hoc Cartusiam intravit, praecipitque et mandat idem Capitulum abbati de Runa, quatinus ipsum abbatem in Sittich sub censuris ecclesiae compellat ad observandum praesentem diffinitionem. 63.   Pensionem per dominos Claraevallis, s. th. pr., et de Bellobecco modernum, fratri Petro Duri, quondam abbati dicti monasterii Bellibecci cedenti bene merito assignatam, praesens generale Capitulum ratificat, confirmat et approbat. 64.   Quia ex indebita et incauta consideratione agendorum, nonnulli abbates monasterii Bellibecci per diversos contractus quamplurimos redditus et haereditagia a dicto monasterio etiam pro modico valore inde percipiendo perpetuis temporibus alienaverint, abbatibus de Voto et de Bonoportu, mandat praesens Capitulum generale, quatinus de dictis contractibus se informantes, si praedictos in gravamen et dictae ecclesiae praeiudicium invenerint factos et indebite contractos, cassent, revocent et annullent, in plenaria Ordinis potestate. 65.   Praesens Capitulum generale admittit appellationem factam per dominum de Charitate, ne visitetur a vicario domini cardinalis Eduensis, cum hoc sit contra Ordinis privilegia et consuetudines, et etiam cum ipse abbas habeat diffinitionem quod non debeat visitari nisi in praesentia domini Morimundi, quam diffinitionem praesens Capitulum innovat, ratificat et confirmat, et declarat idem Capitulum quod propter praedictam appellationem nullam censuram ecclesiasticam aut aliam poenam incurrit ipse abbas Charitatis. 66.   Diffinitionem alias per generale Capitulum factam, quae sanctum iocale sancti Sudarii cum certa pensione abbati Grandissilvae custodiri et consignari mandabatur, praesens generale Capitulum rationabilibus et iustis causis motum cassat et annullat, praecipitque abbati de Dulio (*Caduino*), quatinus omnes detinentes dictum iocale usque ad restitutionem incarceret. 67.   Commissionem annis praeteritis domino Morimundi, s. th. pr., datam pro reformatione monasteriorum suae generationis et totius nationis germanicae, praesens generale Capitulum innovat, confirmat et roborat cum clausulis in ea contentis. REHABILITATIONES 68.   Praesens Capitulum generale rehabilitat fratrem Caesarium de Sittich ad omnes Ordinis voces et gradus, et dignitates, non obstantibus defectibus suis retroactis temporibus commissis, de quibus pœnitentiam sibi iniunctam humiliter implevit. 69.   Ad instantiam abbatis de Fusniaco, s. th. pr., cum fratre Aegidio Warnet, eiusdem monasterii monacho expresse professo, misericorditer dispensat, quod non obstante infamia et inhabilitate, quas per aliquod temporis spatium evagando per saeculum contraxit, propter quod merito inhabilis reputatus est, ad omnes Ordinis actus legitimos, voces, gradus, officia, dignitates et administrationes, abbatiali seclusa dignitate, promoveri valeat et assumi. SUFFRAGIUM 70.   Devotionem populi christiani, quam dietim aeternus orbis Conditor excitare dignatur in capella beati Michaelis archangeli extra parochialem ecclesiam Sancti Ioannis prope Laudonam, generale Capitulum sanctis amplectens affectibus, ipsam benignis prosequi favoribus atque spiritualium largitione beneficiorum semper adaugere summe desiderans, omnibus et singulis utriusque sexus christicolis ipsam capellam Sancti Michaelis devote visitantibus ac de bonis ipsorum temporalibus pro necessitatibus et agendis dictae capellae largientibus seu etiam missas vel alia spiritualia suffragia ibidem celebrari facientibus, plenariam participationem omnium bonorum spiritualium, videlicet missarum, etc. in via pariter et in morte, idem Capitulum misericorditer largitur et concedit. 